अर्थशास्त्रम्/अधिकरणम् १/अध्यायः ११
उपधाभिः शुद्ध-अमात्य-वर्गो गूढ-पुरुषानुत्पादयेत्कापटिक-उदास्थित-गृह-पतिक-वैदेहक-तापस-व्यञ्जनान्सत्त्रि-तीष्क्ण-रसद-भिक्षुकीश्च   ।। ०१.११.०१  ।।
 पर-मर्मज्ञः प्रगल्भश्छात्रः कापटिकः   ।। ०१.११.०२  ।।
 तं अर्थ-मानाभ्यां प्रोत्साह्य मन्त्री ब्रूयात् "राजानं मां च प्रमाणं कृत्वा यस्य यदकुशलं पश्यसि तत्तदानीं एव प्रत्यादिश" इति   ।। ०१.११.०३  ।।
 प्रव्रज्या प्रत्यवसितः प्रज्ञा-शौच-युक्त उदास्थितः   ।। ०१.११.०४  ।।
 स वार्त्ता-कर्म-प्रदिष्टायां भूमौ प्रभूत-हिरण्य-अन्तेवासी कर्म कारयेत्  ।। ०१.११.०५  ।।
 कर्म-फलाच्च सर्व-प्रव्रजितानां ग्रास-आच्छादन-आवसथान्प्रतिविदध्यात्  ।। ०१.११.०६  ।।
 वृत्ति-कामांश्चौपजपेत् "एतेनएव वेषेण राज-अर्थश्चरितव्यो भक्त-वेतन-काले चौपस्थातव्यम्" इति   ।। ०१.११.०७  ।।
 सर्व-प्रव्रजिताश्च स्वं स्वं वर्गं एवं उपजपेयुः   ।। ०१.११.०८  ।।
 कर्षको वृत्ति-क्षीणः प्रज्ञा-शौच-युक्तो गृह-पतिक-व्यञ्जनः   ।। ०१.११.०९  ।।
 स कृषि-कर्म-प्रदिष्टायां भूमौ  इति समानं पूर्वेण   ।। ०१.११.१०  ।।
 वाणिजको वृत्ति-क्षीणः प्रज्ञा-शौच-युक्तो वैदेहक-व्यञ्जनः   ।। ०१.११.११  ।।
 स वणिक्-कर्म-प्रदिष्टायां भूमौ  इति समानं पूर्वेण   ।। ०१.११.१२  ।।
 मुण्डो जटिलो वा वृत्ति-कामस्तापस-व्यञ्जनः   ।। ०१.११.१३  ।।
 स नगर-अभ्याशे प्रभूत-मुण्ड-जटिल-अन्तेवासी शाकं यव-मुष्टिं वा मास-द्विमास-अन्तरं प्रकाशं अश्नीयात् । गूढं इष्टं आहारं   ।। ०१.११.१४  ।।
 वैदेहक-अन्तेवासिनश्चएनं समिद्ध-योगैरर्चयेयुः   ।। ०१.११.१५  ।।
 शिष्याश्चास्यऽवेदयेयुः  "असौ सिद्धः सामेधिकः" इति   ।। ०१.११.१६  ।।
 समेध-आशास्तिभिश्चाभिगतानां अङ्ग-विद्यया शिष्य-संज्ञाभिश्च कर्माण्यभिजने अवसितान्यादिशेत् अल्प-लाभं अग्नि-दाहं चोर-भयं दूष्य-वधं तुष्टि-दानं विदेश-प्रवृत्ति-ज्ञानम् । "इदं अद्य श्वो वा भविष्यति । इदं वा राजा करिष्यति" इति   ।। ०१.११.१७  ।।
 तदस्य गूढाः सत्त्रिणश्च सम्पादयेयुः   ।। ०१.११.१८  ।।
 सत्त्व-प्रज्ञा-वाक्य-शक्ति-सम्पन्नानां राज-भाग्यं अनुव्याहरेत् । मन्त्रि-सम्योगं च ब्रूयात्  ।। ०१.११.१९  ।।
 मन्त्री चएषां वृत्ति-कर्मभ्यां वियतेत   ।। ०१.११.२०  ।।
 ये च कारणादभिक्रुद्धास्तानर्थ-मानाभ्यां शमयेत् । अकारण-क्रुद्धांस्तूष्णीं दण्डेन । राज-द्विष्ट-कारिणश्च   ।। ०१.११.२१  ।।
 पूजिताश्चार्थ-मानाभ्यां राज्ञा राज-उपजीविनां   ।। ०१.११.२२अ ब  ।।
 जानीयुः शौचं इत्येताः पञ्च-संस्थाः प्रकीर्तिताः   ।। ०१.११.२२च्द्  ।।